Baden-Baden
Store norske leksikon,Geografi,Verdens geografi,Europa,Tysklands geografi
Baden-Baden er en by i Tysklands delstat Baden-Württemberg. Byen ligger i landskapet Schwarzwald, 30 kilometer sørvest for Karlsruhe, 181 meter over havet.
Byen har 55 200 innbyggere (2019) og er et av verdens fremste bade- og kursteder, med mineralske og radioaktive kilder (opp til 68 °C). Baden-Badens stilling som mondent badested går tilbake til det romerske Civitas Aurelia Aquensis, som også var garnisonsby. Byen var i 1112–1705 residenssete for markgreven av Baden. Den ble nesten helt ødelagt i 1689.Baden-Baden fikk i løpet av 1800-tallet på ny glans og posisjon som kursted for Europas aristokrati og overklasse. Tysklands mest kjente hesteveddeløp har vært arrangert i Iffezheim siden 1858. Forbudet mot spillebanker gjorde i 1872 slutt på Baden-Badens storhetstid. Gjenåpningen av kasinoet i 1933 førte til ny oppblomstring. Kunstmuseet Frieder Burda åpnet i 2005. Byen var hovedkvarter for de franske troppene i Tyskland i 1945–1993.Dobbeltnavnet hadde vært i bruk siden delingen av staten Baden i 1535, men ble offisielt navn først i 1931. Les mer i Store norske leksikon Tysklands geografi